projecte-aina/catalan_government_crawling huggingface dataset:
El Generali HC Palau de Plegamans s'ha proclamat avui campió de la primera edició de l'Hoquei Lliga Catalana Femenina d'hoquei sobre patins després de guanyar per 4 a 2 el Magic Studio CP Manlleu en la final celebrada al Pavelló Maria Víctor de Palau-solità i Plegamans, on dissabte i diumenge s'ha celebrat la Final a 4 amb l'organització conjunta de la Federació Catalana de Patinatge (FCP), l'Ajuntament de Palau-solità i Plegamans i el CH Palau.
El director del Consell Català de l'Esport (CCE), Antoni Reig, ha presenciat l'encontre.
Tres gols d'Aina Florenza, la gran protagonista de la final, i un de Berta Busquets han donat la victòria a l'equip amfitrió sobre un Manlleu que sempre ha anat per darrere en el marcador.
El Palau, que jugava com a visitant la final, s'ha avançat aviat al marcador amb un gol de Berta Busquets als dos minuts de joc i en el minut 9 la pròpia jugadora mataronina ha fet el 0-2 en una jugada personal, resultat amb el qual s'ha arribat al descans sense que el Manlleu acabés de reaccionar.
L'esperada reacció del Manlleu ha arribat als 7 minuts de la segona part quan Anna Casarramona ha marcat l'1-2, però un minut després Aina Florenza ha fet l'1-3 amb un espectacular detall tècnic.
Del possible 1-4 s'ha passat al 2-3 quan Maria Anglada ha batut Laura Vicente per tornar l'emoció al partit.
Ha hagut de ser Aina Florenza, amb un xut potent de lluny, la que amb el seu tercer gol particular tornés a posar al Palau amb dos gols d'avantatge (2-4) a 5'40" del final i sentenciés el títol.
La competició ha estat tot un èxit esportiu i organitzatiu, i cal destacar que, primera vegada a la història, les quatre àrbitres de la final han estat dones.
Toni Reig ha assistit a la final i ha compartit el lliurament de premis amb Oriol Lozano, alcalde de Palau-solità i Plegamans; Benjamí Pons i Rafel Serrano, vicepresidents de la Federació Catalana de Patinatge; Lola Domene, presidenta del Comitè Català d'Hoquei Patins, i Cati Fontané, responsable d'hoquei femení de la FCP, així com 36 familiars directes de cada equip a les graderies i representants dels clubs participants.
En les semifinals d'ahir, el CP Manlleu es va desfer del CP Voltregà (3-1), mentre que el CH Palau va fer el mateix amb el CP Vila-sana (3-2) després d'una pròrroga.
La consellera de la Presidència, Meritxell Budó, es compromet a treballar per declarar l'activitat física i l'esport com un servei essencial per al país, així com per poder ampliar del 50 al 70% l'aforament dels equipaments esportius en els municipis catalans que actualment pateixen restriccions amb motiu de l'afectació de la Covid-19.
La consellera, acompanyada del secretari general de l'Esport i de l'Activitat Física, Gerard Figueras, ha traslladat aquest missatge durant la reunió que ha mantingut aquesta tarda amb representants d'entitats vinculades a la gestió d'equipaments esportius, els gimnasos i la indústria esportiva.
Per part d'aquests col·lectius, han intervingut en la trobada Anna Pruna, presidenta del clúster català de la indústria de l'esport (INDESCAT); Isabel Pérez, secretària general de la Unió de Federacions Esportives de Catalunya (UFEC), Josep Viladot, president de Gestiona; August Tarragó, president de l'Associació d'Empresaris de Clubs Catalans de Fitness (ADECAF); Enric Bertrán, president de la Federació Catalana de Natació, i Hèctor Cruz, gerent de l'Associació Empresarial de Clubs de Natació de Catalunya (AECNC).
El Govern i les entitats s'han emplaçat a futures reunions per continuar treballant plegats amb l'objectiu de reactivar social i econòmicament el sector de l'esport i l'activitat física.
La consellera de la Presidència i portaveu del Govern també treballarà per poder ampliar al 70% l'aforament dels equipaments esportius en els municipis amb restriccions per la Covid-19
El representant territorial de l'Esport a Barcelona, Pere Vilà, ha assistit avui a la final de la XVII Lliga Nacional Catalana Femenina 2 de bàsquet, que s'ha disputat al Palau Municipal d'Esports de Juan Carlos Navarro de Sant Feliu de Llobregat i que ha finalitzat amb el triomf del Barça CBS en la pròrroga (73-83) sobre l'Advisoria Maresme.
Tercer títol per a les blaugrana en un partit molt emocionant, que s'ha decidit en el temps afegit després que els 40 minuts reglamentaris han acabat amb empat a 66.
La blaugrana Jessica Fequiere, màxima anotadora del Barça CBS amb 17 punts i clau en el temps extra, ha estat escollida com l'MVP de la final.
Laia Anducas i Ainoha López, totes dues amb 16 punts, també han brillat en l'equip barcelonista, mentre que per part de l'equip del Maresme les millors han estat Sara Vujacic (19 punts) i Mireia Vila (16).
El Barça CBS ha dominat els primers minuts (5-12 i 8-15), tot i que les mataronines, dirigides per Jordi Vizcaíno, han aconseguit un parcial de 6-0 per tancar el primer parcial (15-14) i s'han posat per davant només començar el segon, amb un triple de Sara Vujacic (15-17).
A partir d'aquí el matx ha entrat en una fase d'igualtat, amb constants alternatives en el marcador.
Les blaugrana han pogut recuperar la iniciativa abans de marxar als vestidors gràcies a un triple de Jessica Fequiere i a una cistella sobre la botzina de Laia Anducas (32-36).
Sense Marta Arbizu, una de les jugadores destacades fins al moment en l'Advisoria Maresme i que ha hagut de deixar la pista lesionada, el Barça ha agafat embranzida i s'ha situat 11 punts amunt (39-50), una renda que s'ha reduït a 8 a la conclusió del període (46-54).
En l'últim quart, l'Advisoria ha fet un parcial espectacular de 17-2 que ha capgirat completament l'escenari de la final: d'un 47-56 per al Barça s'ha passat a un 64-58 favorable a les maresmenques.
Les barcelonistes, però, han aconseguit empatar a 66 i han rematat el títol en la pròrroga.
Pere Vilà ha seguit aquesta emocionant final al costat del president de la Federació Catalana de Basquetbol, Ferran Aril, l'alcaldessa de Sant Feliu de Llobregat, Lídia Muñoz, i representants dels dos clubs participants, entre d'altres.
Núria Gil (CE L'Areny) i Josep Morales (AE Mountain Runners) s'han adjudicat avui el títol català de curses per muntanya després d'imposar-se a la clàssica Berga-Rasos-Berga.
La cursa, organitzada pel Club Esquí Berguedà, s'ha celebrat sota unes estrictes mesures d'higiene i amb sortides esglaonades.
N'ha estat testimoni Oriol Marcé, subdirector general d'Activitats Esportives i Infraestructures del Consell Català de l'Esport.
Més de 250 corredors han pres part en la prova de la categoria absoluta en un recorregut de 26 quilòmetres i 1.800 metres de desnivell positiu.
La cursa ha portat els participants des de Berga fins el punt més alt dels Rasos de Peguera, tot passant per llocs amb encant com el mirador de la Figuerassa, els Rasets, Campllong o el Santuari de Queralt.
Josep Morales (AE Mountain Runners) ha hagut de suar de valent per aixecar el màxim guardó català.
El corredor berguedà ha mantingut una interessant disputa per la victòria amb Wifred Lladó, Marc Traserra i Xavi Tomasa, que s'han jugat el campionat en l'últim descens del Santuari de Queralt a Berga.
Finalment, Morales ha guanyat la partida amb un crono de 2h 22'42", per davant de Wifred Lladó (CEM La Cameta Coixa), amb 2h 23'38", que prenia una avantatge de tan sols 19 segons respecte Marc Traserra (CE Voltraganès ARS).
Tot i això, la victòria de la prova ha estat per l'andalús Juan Javier Jiménez, que tot i sortir en el segon calaix, aconseguiria el triomf amb un estratosfèric temps de 2h 19'39", amb el qual establia un nou rècord al circuit al rebaixar en més de 3 minuts l'anterior registre d'Oriol Cardona.
Si la cursa masculina ha estat força disputada, la femenina només ha tingut un nom: Núria Gil (CE L'Areny).
Tot i els esforços de Núria Hospital (Club Camí dels Ibers) i Montse Martínez (CEM La Cameta Coixa) per superar-la, el domini de Gil ha estat aclaparador i no ha deixat opció a les seves rivals.
Núria Gil s'ha alçat com a nova campiona de Catalunya amb un temps de 2h 52'52".
La segona posició ha estat per a Núria Hospital (Club Camí dels Ibers), amb 2h 58'54", mentre que Montse Martínez (CEM La Cameta Coixa) pujaria al tercer esglaó del podi parant el crono en 3h 00'32".
Durant la jornada, també s'ha disputat la màxima competició nacional per als més joves, amb dos recorreguts adaptats a les categories júnior, juvenil i cadet.
Pau Guitart (CE Berguedà) i Mireia Lüscher (UE Vic) han guanyat la prova juvenil, Josep Miret (UE Urgellenca) i Carla Esclusa (AE Mountain Runners) ho han fet en la modalitat júnior, i Iü Net (AE Trail Xics Montseny) i Berta Guitart (AE Mountain Runners) han vençut en categoria cadet.
Durant l'entrega de premis, Oriol Marcé ha estat acompanyat d'Isaac Santiago, regidor d'Esports de l'Ajuntament de Berga; Abel García, conseller d'Esports del Consell Comarcal del Berguedà, i Jordi Merino, president de la Federació d'Entitats Excursionistes de Catalunya.
El secretari general de l'Esport i de l'Activitat Física, Gerard Figueras, acompanyat del director del Consell Català de l'Esport, Antoni Reig, ha presenciat avui, al Circuit de Barcelona-Catalunya, la jornada de curses del Gran Premi Monster Energy de Catalunya de MotoGP, que ha culminat amb la victòria i liderat de Fabio Quartararo en la màxima categoria, MotoGP.
El francès se'n va de territori català amb la primera posició de la taula de punts, lloc que ha pres a Andrea Dovizioso, que ha caigut.
Les Sukuzi de Joan Mir i d'Álex Rins han copat el podi en un final d'infart.
Amb Franco Morbidelli al capdavant, el CatalanGP començava de forma bastant diferent de com ha acabat.
La primera sorpresa de la novena cita del calendari ha vingut de la mà de Johann Zarco i Andrea Dovizioso, pocs metres després de la sortida.
Zarco, després d'un ensurt de Danilo Petrucci, feia caure Dovizioso.
Mentrestant, Morbidelli continuava mantenint el control, amb Rossi i Quartararo pressionant darrere.
Fabio Quartararo no ha trigat molt a polvoritzar el cronòmetre.
El "diablo", des de la tercera posició, ha començat la seva missió particular.
En la cinquena volta avançava Valentino Rossi, mentre que en la vuitena feia el mateix amb Morbidelli.
A partir d'aquí, el francès no ha deixat els comandaments en cap moment.
Quan Valentino Rossi semblava començar a pressionar Quartararo, una vegada passat l'equador de la prova, l'italià ha caigut a terra en el segon revolt del Circuit.
Joan Mir ha heretat llavors la tercera posició, amb Morbidelli segon.
La veritat és que el de Suzuki no era l'únic que s'estava implicant a fons, ja que el seu company d'equip, Álex Rins, estava vivint una remuntada per al record, partint des de la tretzena plaça i arribant a la quarta.
Les darreres voltes del Gran Premi Monster Energy de Catalunya s'han convertit en un pols entre el Petronas Yamaha SRT, format per Quartararo i Morbidelli, i el Team Suzuki Ecstar, amb Mir i Rins.
Amb Quartararo tirant davant de tots, Mir avançava a Morbidelli, com també ho feia Rins en la mateixa volta.
Al final, actuació estel·lar de les Suzuki, amb el tercer podi consecutiu de Mir i la tornada de Rins a la lluita, sent el tretzè pilot diferent a trepitjar el podi aquesta temporada.
Pel que fa a les altres dues curses del dia, Luca Marini, líder del Mundial, ha pujat a l'esglaó més alt del podi en Moto2 després d'un cap de setmana rodó.
Pole, victòria i nou rècord de la volta més ràpida de la categoria al traçat barcelonès (1:43.355).
L'italià ha tornat a sumar 25 punts, seguit de Sam Lowes i de Fabio Di Giannantonio.
En Moto3, s'ha vist el setè guanyador diferent en nou curses.
Aquest cop, l'honor ha estat per a Darryn Binder, que ha aconseguit la seva primera victòria al campionat, per davant de Tony Arbolino, el poleman, i de Dennis Foggia.
Gerard Figueras i Antoni Reig han compartit la jornada amb el conseller d'Empresa i Coneixement, Ramon Tremosa; el CEO de Dorna, Carmelo Ezpeleta, l'alcalde de Montmeló, Pere Rodríguez, i el director general del traçat català, Josep Lluís Santamaría, entre altres autoritats.
El subdirector general de Gestió i Recursos Humans del Consell Català de l'Esport, Lluís Pallisera, ha assistit avui al Complex Esportiu de l'Hospitalet Nord a la final del 40è Torneig Internacional Júnior Ciutat de l'Hospitalet, en què el Club Bàsquet Gran Canària s'ha proclamat campió de la competició per primera vegada en la seva història en vèncer el Divina Seguros Joventut de Badalona per 103 a 86 davant 700 espectadors, en un partit marcat pel gran segon quart de l'equip insular (32-9).
Fotos: Club Bàsquet l'Hospitalet
L'equip illenc inscriu per primera vegada el seu nom en la llista de guanyadors del prestigiosa competició junior de bàsquet de la capital del Baix Llobregat.
El conjunt de Rafael Arocha, actual subcampió estatal de la categoria cadet i que arribava per primera vegada a la final del torneig, s'ha mostrat superior en tot moment a l'equip verd-i-negre, vigent subcampió estatal júnior.
En el joc de l'equip canari han destacar el pivot Khalifa Ababacar, millor jugador del torneig (20 punts i 9 rebots), l'aler montenegrí Jovan Kljajic (15 punts i 5 rebots), l'escorta Oier Ardanza (19 punts i 9 rebots) i l'aler Miguel Serrano (10 punts).
En el Joventut, Adrià Domenech ha estat el màxim anotador del partit, amb 27 punts i 9 rebots, seguit de l'hongarès Zsombor Maronka, amb 22 punts amb 6 triples, i el pivot brasiler Vinicius da Silva, amb 12 punts i 11 rebots.
L'equip badaloní ha començat dominant el matx, però els grocs han aconseguit tancar el quart amb un 22-25 en contra.
El recital canari ha arribar en el segon quart i ha estat demolidor, tant en defensa com en atac.
El Joventut ha reprès el joc plantant cara però la resposta de l'equip insular ha arribat de nou i s'ha acabat imposant.
El tercer lloc del torneig ha estat pel FC Barcelona Lassa, seguit de l'Stellazzurra Roma i del Partizan de Belgrad.
El conjunt amfitrió i organitzador de l'esdeveniment, el CB l'Hospitalet, ha acabat el campionat en sisè lloc, seguit del Bàsquet Saragossa i l'Alba Berlín.
El representant de la Generalitat ha compartit la final amb el president del Club Bàsquet l'Hospitalet, Joan Ramon Paton; l'alcaldessa i el regidor d'Esports i Joventut de l'Hospitalet, Núria Marin i Cristian Alcazar, respectivament; l'assessor d'Esports de la Diputació de Barcelona, Jordi Torrents, i membres de la Federació Catalana de Bàsquet i altres entitats.
El secretari general de l'Esport, Gerard Figueras, s'ha reunit avui amb el president del Reial Club de Tennis Barcelona 1899, Josep Jordi Cambra, que a finals de novembre passat va accedir al càrrec i que amb el nou equip de treball enceta una nova etapa en l'entitat.
Durant la trobada, celebrada a la seu del Consell Català de l'Esport, a Esplugues de Llobregat, Gerard Figueras i Josep Jordi Cambra han analitzat la possibilitat d'establir futures col·laboracions entre les dues parts que permetin acostar l'activitat física al màxim de població.
Cambra, que ha assistit a la trobada acompanyat d'Oriol Granell, director general d'IMG, empresa de gestió esportiva vinculada a l'organització del Barcelona Open Banc Sabadell-Trofeu Conde de Godó de Tennis, ha exposat al secretari general de l'Esport els projectes que vol impulsar des del club per impulsar l'activitat esportiva entre els socis i per reforçar el paper del seu emblemàtic torneig en la promoció del tennis a Catalunya, especialment entre els més joves.
En aquest sentit, Gerard Figueras ha confirmat que la Secretaria General de l'Esport repetirà el suport a la propera edició de l'Open, del qual serà 'partner' per tercer any consecutiu, amb l'objectiu de demostrar el potencial esportiu de Catalunya i promocionar la marca turística del país a través del torneig de tennis més important i amb més projecció internacional de casa nostra.
El director del Consell Català de l'Esport, Antoni Reig, ha assistit avui a Sitges a la presentació de la 36a Mitja i el 8è Quart de Marató, un dels esdeveniments més importants del calendari esportiu que tindrà lloc aquest diumenge 13 de gener pels carrers de la capital de la vila costanera del Garraf.
Organitzada per l'Ajuntament de Sitges i Zona Vip Events amb el suport de la Diputació de Barcelona, la Federació Catalana d'Atletisme i el patrocini de Allianz, Ànecblau, Intersport Quinze i Sports Bar Sitges, ja compta amb prop de 2.800 inscrits.
Durant l'acte de presentació, també s'ha anunciat que la cursa destinarà la recaptació, com es va fer en l'edició de l'any passat, a l'Escola de Vela Adaptada.
També per segon any consecutiu s'organitzen les curses infantils amb la intenció de fomentar l'esport en edat escolar.
Des de l'organització, també s'ha destacat la col·laboració público-privada de la cursa i la integració existent perquè la gent sitgetana hi participi com a públic, com a voluntaris o com a corredors.
Un dels altres fets que els organitzadors han remarcat també que la cursa situa la vila com una destinació de turisme esportiu.
Per fer possible la prova, l'organització compta cada any amb una xarxa de persones voluntàries per realitzar tasques de control de carrers i cruïlles, lliurament de dorsals i xips, servei de guarda-roba o avituallament, entre altres funcions.
El dissabte, un dia abans de la prova, serà el torn de les curses infantils orientades a nens i nenes de 3 a 15 anys.
La inscripció és gratuïta a la Fira del Corredor per contribuir al foment de l'esport en edat escolar.
El representant del Govern de Catalunya, que en el seu discurs ha explicat que "la Mitja de Sitges és la primera cursa de l'any per cremar els torrons i que, a més de tenir un bon nivell competitiu, també té un caràcter popular, ja que cada cop més gent es posa les bambes per córrer i aquestes curses animen la gent, contribuint a construir una societat més saludable", ha compartit la presentació amb la primera tinent d'alcalde i regidora de Turisme i el regidor d'Esports de l'Ajuntament de Sitges, Aurora Carbonell i Eduard Terrado, respectivament; el coordinador d'Esports de la Diputació de Barcelona, Daniel Laga, i el vicepresident de la Federació Catalana d'Atletisme, Josep Maria Antentas, entre d'altres.
La representant territorial de l'Esport a les Terres de l'Ebre, Cinta Espuny, ha assistit avui al Win Complex Esportiu de Tortosa a la presa de possessió de la nova representant de la Federació Catalana de Natació (FCN) a les Terres de l'Ebre, Gemma Pous, que substitueix Yolanda Cardona al capdavant de la representació ebrenca.
La representant del Govern de Catalunya ha compartit l'acte amb les representants entrant i sortint; l'alcaldessa de Tortosa, Meritxell Roigé; el president i el director esportiu de la FCN, Enric Bertrán i Eugeni Ballarin, respectivament; el gerent de TortosaEsports, Jesús Martí, i el regidor d'Esports de l'Ajuntament de Tortosa, Joaquim del Pino.
Abans de la presentació de la nova representant, els distints assistents han realitzat una visita a les noves instal·lacions esportives tortosines i han participat en una reunió de treball.
El representant territorial de l'Esport a Lleida, Joan Segura, ha assistit avui al Centre Cívic Balàfia, de Lleida, a la presentació de la desena edició de la taula rodona Dona i Esport sota el títol "Dona, Esportista Inclusiva", que tindrà lloc a la Llotja de la capital del Segrià el pròxim dia 25.
Durant l'acte, també s'han presentat els tercers premis Dona i Esport 2.0.
Organitzada per Dona Balàfia i la comunitat de veïns d'aquest barri lleidatà, la taula rodona es porta a terme amb la finalitat de seguir avançant en la igualtat i la visibilització de la dona en el món de l'Esport a tots els nivells.
En el decurs de l'exposició, s'ha donat a conèixer el programa de la jornada, en què s'inclouen les conferències "La Masia 360", a càrrec de Xavier Llorens, responsable de Dona i Esport del Futbol Cub Barcelona, i "El bàsquet català femení al món", que pronunciarà Maria Lluís, vicepresidenta de la Federació Catalana de Bàsquet.
El representant de la Generalitat ha compartit l'acte amb la presidenta de l'Associació Dona Balàfia, Jos Farreny; la regidora d'Esports de l'Ajuntament de Lleida, Montse Parra, i el diputat a la Diputació de Lleida, Paco Cerdà.
El secretari general de l'Esport, Gerard Figueras, s'ha reunit avui a Madrid amb la presidenta del Consell Superior d'Esports (CSD), María José Rienda, una trobada celebrada a la seu de l'organisme, en la qual, entre altres temes, el representant del Govern ha explicat a Rienda la situació del projecte de la Candidatura Olímpica d'Hivern Pirineus-Barcelona, que treballa per poder portar uns Jocs al nostre país el 2030.
Maria José Rienda, que estava acompanyada de Mariano Soriano, director general del CSD, ha vist amb bons ulls l'aposta olímpica i ha destacat que és un "projecte positiu, i una gran oportunitat per al país de crear llocs de treball i infraestructures.
En definitiva, els esdeveniments esportius ajuden a millorar les possibilitats de l'esport espanyol", ha dit.
Els representants dels dos governs han convingut que el projecte és també una oportunitat per al diàleg i el treball conjunt en l'àmbit de l'esport.
D'altra banda, els dos dirigents han abordat alguns dels temes que vinculen la Secretaria General de l'Esport i el CSD.
Així, Gerard Figueras ha reclamat un millor finançament del CAR de Sant Cugat, per tal que recuperi una aportació per part de l'Estat adequada a les necessitats del centre, i ha demanat la derogació definitiva de la llicència única, que s'hauria d'executar després de la sentència del Tribunal Constitucional que va estimar un recurs de la Generalitat, qüestions que han tingut una actitud receptiva del govern estatal.
En la reunió, també han abordat les modificacions previstes a les lleis de l'esport estatals i catalanes.
Les dues parts han acordat anar tractant els diversos fronts a mesura que avanci la legislatura amb voluntat de cooperació.
El representant territorial de l'Esport a Lleida, Joan Segura, ha assistit avui a Ponts a la festa anual de lliurament de premis que, com cada any, organitza el Moto Club Segre per homenatjar els seus millors pilots, guanyadors i medallistes del Trofeu Moto Club Segre de motocròs.
Per categories, els premiats, en MX65, Joel González, Didac Arfelis i Carlos Prat; en MX50, Aina Arfelis, Izan Querol i Àxel Solé; en MX65, Víctor Puig, Unai Aguiló i Biel Piera; en aficionats, Ramon Llobet, Miquel Sala i Kilian Vall; en MX3, Albert Armengol, Christian Ardevol i Àngel Davins; en MX1, Nil Arcarons, Francesc Mataró i Lluís Iban Cabezas, i en MX2, Nil Pons, Guillem Mascarilla i Raül Sànchez.
La celebració ha posat el punt final a la temporada a pocs dies que comenci la pròxima amb les Tres Hores de Resistència, la primera cursa de l'any que es disputarà al Circuit del Bosquet de la localitat pontsicana.
El Moto Club Segre, el motoclub més gran de l'Estat amb més de 300 pilots que participen en diverses competicions i el que compta amb més distincions, fundat l'any 1969, enguany compleix mig segle i està format per les seccions de Bellpuig, Lleida, Oliana i Ponts.
El representant del Govern ha compartit la vetllada amb l'alcaldessa de Ponts, Maria Alba Basomba; l'alcalde de Bellpuig, Salvador Bonjoch; l'alcalde d'Oliana, Miquel Sala, així com el president i el delegat a Lleida de la Federació Catalana de Motociclisme, Josep Maria Mañé i Manel Sirera, respectivament, entre d'altres.